ORI แกร่งกว่าตลาด เก็งคาดกำไรเฉลี่ย 3 ปี (58-60) โต 148% ต่อปี
ORI แกร่งกว่าตลาด ณ เวลา 11.21 น. ราคาอยู่ 9.90 บ. บวก 0.90 บ. หรือ 10% สูงสุดที่ 9.95 บ. ต่ำสุดที่ 9.10 บ. มูลค่าซื้อขายที่ 559.02 ลบ. ด้านบล.โนมูระ พัฒนสินฯ คาดกำไรเฉลี่ย 3 ปี (58-60) โตสูง 148% ต่อปี ให้เป้า 12.55 บ.
12 ต.ค. 2558

ผู้สื่อข่าวรายงานว่า ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 11.21 น. ราคาอยู่ 9.90 บาท บวก 0.90 บาท หรือ 10% สูงสุดที่ 9.95 บาท ต่ำสุดที่ 9.10 บาท มูลค่าซื้อขายที่ 559.02 ล้านบาท ขณะที่ดัชนีตลาดหุ้นไทยโดยรวมลบ 0.23%
บล.โนมูระ พัฒนสินฯ ระบุในบทวิเคราะห์ ว่าประเมินมูลค่าพื้นฐานปี 2559 ที่ 12.55 บาท/หุ้น อิงพีอี เรโช 9 เท่า โดยมีประเด็นน่าสนใจลงทุน 4 ประเด็นดังนี้
1. เป็นผู้ชำนาญในพื้นที่แบริ่ง-สมุทรปราการ ขณะเดียวกันได้มีการพัฒนาโครงการไปยังพื้นที่อื่นในโซนรถไฟฟ้าส่วนต่อขยายและโซนนิคมอุตสาหกรรมที่มีการเติบโตสูง
2. มีโครงการที่อยู่ระหว่างพัฒนาและรอส่งมอบ รวมถึงโครงการที่จะเปิดใหม่สูงถึง 1.35 หมื่นล้านบาท รองรับการเติบโต 3-4 ปีข้างหน้า
3. มีงานในมือรอรับรู้รายได้ (backlog) ราว 5.38 พันล้านบาท คิดเป็นรายได้ครึ่งหลังปี 2558 และปี 2559 ถึง 73% และ 88% ตามลำดับ
4. คาดการณ์กำไรสุทธิเฉลี่ย 3 ปี (2558-2560) เติบโตสูง 148% ต่อปี ที่ 590, 837 ล้านบาท และ 1.07 พันล้านบาท ตามลำดับ มีโครงการรอส่งมอบสูงถึง 1.35 หมื่นล้านบาท รองรับการเติบโตได้อย่างน้อย 3-4 ปี
อย่างไรก็ตาม ORI มีความเสี่ยงจากการมีรายได้จากผลิตภัณฑ์ประเภทคอนโดมิเนียมชนิดเดียว ความเสี่ยงจากความสำเร็จของโครงการที่กำลังพัฒนาและโครงการในอนาคต ความเสี่ยงจากการกระจุกตัวของโครงการในแถบพื้นที่จังหวัดสมุทรปราการ เป็นต้น